• Wiegħda li qed titwettaq b'ritmu mgħaġġel Ilbieraħ bdew jitneħħew l-ikbar strutturi tal-power station tal-Marsa, biex hekk iż-żarmar u t-twaqqigħ tal-power station tal-Marsa qed ikompli għaddej b'ritmu mgħaġġel. Is-Sibt filgħodu, il-kuntratturi tal-kumpanija bdew it-twaqqigħ tal-bini magħruf bħala l-Engineers' Block, waħda mill-istrutturi fl-istess stazzjon. F'parti oħra tal-istazzjon, ħaddiema oħra qed iżarmaw l-impjant nru 8, li jaħdem bl-HFO. Dan l-impjant jinkludi boiler għoli madwar 15-il sular u għadd ta' makkinarju ieħor. Inġiniera ta' Enemalta plc qed isegwu din il-ħidma biex jiżguraw li l-pjanijiet u l-iskedi stabbiliti mill-kumpanija jinżammu. Fl-istess waqt qed jaraw ukoll li dawk l-istrutturi li għalissa għadhom qed jintużaw, fosthom l-impjanti li tħallew cold standby għal xi emerġenza u l-apparat marbut mad-distribuzzjoni tal-elettriku, ma jiġux milquta biż-żarmar ta' partijiet oħra tal-istazzjon. Il-kumpanija qed tieħu għadd ta' passi biex tħares is-saħħa u s-sigurtà tal-impjegati li jaħdmu fl-istazzjon u tal-impjegati u klijenti li jżuru l-bini amministrattiv biswitu. Hekk kif jitlesta ż-żarmar tal-impjant numru tmienja jkompli wkoll iż-żarmar ta' nħawi oħrajn, fosthom il-boilers nru 2, nru 3 u nru 4, u t-turbini tagħhom. L-impjanti 5, 6 u 7 u t-tankijiet tal-HFO li jissupplixxuhom jiżżarmaw fil-fażi finali tal-proġett. Dawn tal-aħħar qed jinżammu cold standby biex jiżguraw is-sigurtà tal-provvista f'każi ta' emerġenza, sakemm il-proġetti ta' trasformazzjoni li għaddejjin bħalissa fil-power station ta' Dellimara jitlestew. Il-metalli u l-materjali kollha li qed jiżżarmaw mill-istazzjon tal-Marsa qed jiġu trasportati u mormija skont ir-regolamenti kollha applikabbli tal-immaniġġjar tal-iskart, tal-ambjent u tas-saħħa u s-sigurtà. Fejn hu possibbli dak li jinqala' mill-istazzjon qed jiġi pproċessat għar-riċiklaġġ. Enemalta qed tisħaq li l-kuntratturi jieħdu l-miżuri kollha meħtieġa biex jevitaw inkonvenjenzi u riskji għar-residenti u l-ħaddiema tal-inħawi tal-Marsa.